# Alfredo Javaloyes López

Alfredo Javaloyes López (Elx, 22 de març del 1865 - 18 de febrer del 1944) va ser un compositor i director d'orquestra valencià, autor del pas-doble El abanico.

## Biografia

Als 15 anys va anar a Barcelona a estudiar música. Arribà a primer violí de l'orquestra del Liceu, però un accident de trànsit l'inutilizà la mà esquerra i n'estroncà la carrera d'instrumentista. Tornà a Elx, i amb el suport del mestre Pedrell preparà les oposicions a director de banda militar. En aquest període dirigí la "Banda de Música de La Escala" i adaptà la música del Misteri d'Elx.
El 1901 succeí Alfredo García Segura com a director de la Banda de Música del Regiment Infanteria de Sevilla núm. 33, de guarnició a Cartagena, població on el 1910 compongué el que seria famosíssim pas-doble El abanico (ja el 1902 hi havia estrenat el que seria cèlebre pas-doble d'Antonio Álvarez Suspiros de España). De la ciutat murciana fou traslladat el 1918 a la Banda de Música del Batalló de Caçadors de Barbastre. Plegà de la carrera militar i tornà al seu Elx natal, on en dirigí la Banda Municipal. També portà el cor de la basílica de Santa Maria i va ser Mestre de capella del Misteri.
Com a compositor és especialment conegut per l'Abanico; considerada una marxa lenta, ha estat adoptada com a música regimental per moltes unitats militars, en general típica espanyola i de l'àrea anglosaxona; es diu que el nom deriva de la forma que tenia la taula d'un cafè on s'aplegava una tertúlia artística de Cartagena. També va ser autor de l'Himne a Elx, sis marxes de processó i altres peces per a banda.
Elx li dedicà el seu carrer de naixement, i el 2006 un concert de la Guàrdia Reial dirigida per Francisco Grau Vegara.
El seu germà Juan Bautista Javaloyes va ser Mestre de Cerimònies del Misteri d'Elx (1932-1934) i canonge de la catedral de Cadis.

## Obres

* El Abanico (1910), pas-doble, enregistrat en el DC Banda Simfònica Artístico Musical de Picassent (València: Picat, 1998 ref. CD 020101). Ha estat adaptat per a altres formacions instrumentals diverses vegades: per a cobla, enregistrat al DC Dalí i la música del seu temps en interpretació de la cobla Mediterrània (Sabadell: PICAP, 2004 ref 91035602); per a orquestra, enregistrat pel conjunt de Rudy Ventura en el DC Marcha nupcial (Barcelona: Divucsa, 1991 ref. Perfil: CD-5471).
* La Agonía, marxa de processó
* De ayer y de hoy, pas-doble, enregistrat per la "Banda de Música de la Ciutat d'Elx" en el DC Elx en festes (València: Alberri Soart, 1999 ref. ALS 10136)
* Desconsuelo, marxa per a la processó de la Setmana Santa d'Elx (Interpretació per la Banda de Música de Benejússer)
* Doctor Campello, vals
* Dos besos, pasodoble humorístico
* Himno a Elche (1920), amb lletra de Joan Ferrer, enregistrat per la "Coral Ilicitana" en el DC Nuestra música (Alboraia: Tabalet, 1999 ref. AGT 791 CD). La lletra ha estat traduïda al català per Gaspar Jaén el 2001.
* Jerusalén, marxa de processó
* Marcha oriental
* Pasionaria, marxa de processó
* La perla, sarsuela
* Requiem eternam, marxa de processó
* Salve (1925)
* Sones de España, pas-doble
* Via-Crucis, marxa de processó

## Referències

* ↑ «Brillante homenaje de l'Orquestra Ciutat d'Elx al maestro Alfredo Javaloyes». [Consulta: 22 juliol 2012].
* ↑ «El Museo de la Virgen muestra una casulla del siglo XIX bordada en oro, plata y pedrería. La Verdad». [Consulta: 22 juliol 2012].
* ↑ «'Visca la mare de déu de les bombes!'. La Verdad». [Consulta: 22 juliol 2012].
* ↑ «occitania.org - www.occitania.org: Tèma: 212». [Consulta: 22 juliol 2012].

## Bibliografia

* Conrado del Campo El Maestro Alfredo Javaloyes Festa d'Elig (1944)